Beboergruppen Langtvedvej i Sæby protester mod Frederikshavn Kommunes udviklingsplan for Sæby Bakker. Her vil en ny lokalplan tillade byggeri af 360 nye boliger, men med det nye boligområde følger ingen nye vej, og det vil i følge Beboergruppen belaste den nuværende vej hårdt og skade området. Derfor ønsker de en ny vej, og sagen om boligområdet i Sæby har skabt røre i den politiske andedam i Frederikshavn Kommune. Venstre, Konservative, Enhedslisten, SF, Nye Borgerlige og Dansk Folkeparti har alle sat deres partilogoer på beboergruppens protestskilt, men det må de ikke. Det er i strid med valgloven, lyder vurdereringen fra Frederikshavn Kommunes jurister og teknisk direktør Thomas Eriksen. Sort tape dækker logoer Umiddelbart inden beboergruppen tirsdag aften satte skiltet op ved Langtvedvej i Sæby måtte de dække de seks partiers logoer til med sort afdækningstape. At skiltet med partierne logoer bliver betragtet som valgmateriale overrasker partierne. - Det var ikke det, som jeg først tænkt, da jeg så det, siger John Lamp Henriksen, spidskandidat for de konservative i Frederikshavn Kommune. De seks partier har valgt at sætte der logoer på skiltet for at vise deres støtte til, at Langtvedvej ikke skal være eneste indfaldsvej til et nyt boligområde ved Sæby Bakker, men partinavne på skiltet lugter af valgkamp, lyder det fra Frederikshavn Kommune. - Det her betyder ikke så meget valgkamp for mig. Jeg synes, at vi skal forholde os til, hvad den her sag handler om og så finde løsninger frem for at snakke partier, siger SFs gruppeformand i Frederikshavn Kommune, Christina Lykke Eriksen. Hos Venstre undrer gruppeformand Mette Hardam sig også over, at et protestskilt kan betragtes som valgmateriale. - Sådan har jeg jo heller ikke selv betragtet det, så da vi blev spurgt, sagde jeg pænt ja tak, at det vil Venstre gerne deltage i, men hvis ikke vi må, så skal vi ikke overtræde loven, siger hun. Alle støtter minus S Skiltet med den synlige støtteerklæring fra alle partier i Frederikshavn Kommune undtaget Socialdemokratiet er nu dækket til. Socialdemokratiet har absolut flertal i kommunen, og er det eneste parti, der ikke støtter op om at tage stilling til, om der skal laves en ny vej ved boligområdet, hvor der efter planen skal bygges 360 nye boliger de kommende år. - Fordi at man er de fleste, så er det jo ikke ensbetydede med, at man også er de klogeste, siger Venstres Mette Hardam. Socialdemokraterne sidder på 20 af 29 pladser i byrådet i Frederikshavn Kommune, og partiet har haft absolut flertal i byrådet siden kommunalvalget i 2017. Byrådet ventes i løbet af efteråret at træffe beslutning om den nye lokalplan, som netop nu er i offentlig høring. Beboergruppe samler underskrifter Opsætningen af skiltet med de nu tildækkede logoer var beboergruppens startsskud til en underskriftindsamling mod kommunens planer om ikke at anlægge en ny vej i området. Hvis lokalplanen vedtages vurderes det, at det nye område vil være beboer i løbet af 10-15 år. Mellem 1.000 og 1.200 borgere vil bosætte sig i området. Det svarer til omkring 10 procent af Sæbys indbyggere, og det vil øge trafikbelastningen af Langtvedvej med over 2.000 biler i døgnet, og det mener beboergruppen ikke, at vejen eller området er gearet til. Beboergruppen og de seks partier mener derfor, at Frederikshavn Kommune allerede nu er nødt at træffe beslutning om, at der skal anlægges en ny vej, som leder trafikken nord på mod Frederikshavn i stedet gennem det nuværende villakvarter ved Langtvedvej. Se historien som video:

Referat:
Seks partiers logoer på beboergruppes protestskilt for bevarelse af deres vej er ulovlig. Det mener Frederikshavn Kommune, som betragter skiltet som valgmateriale og ikke en protest for en aktuel sag.